Mihál, Jozef, poslanec NR SR (2018-05-25):
Takže ja som sa prihlásil do rozpravy, aby bolo jasné, môžete na mňa reagovať v prípade záujmu faktickými poznámkami. No a chcel by som na trochu väčšom priestore vysvetliť podstatu veci. Na, ak sa nemýlim, na januárovom rokovaní Národnej rady bol schválený poslanecký návrh novely Zákonníka práce. Spomeniete si určite na jeho vecný obsah. Zavádzali sa nové príplatky za soboty, nedele. Zvyšovali sa príplatky za nočnú prácu, príplatky za prácu vo sviatok. Zaviedli sa tieto príplatky aj pre dohodárov. Táto novela platí od 1. mája 2018. Súčasťou tejto novely formou poslaneckého pozmeňovacieho návrhu v druhom čítaní bol aj návrh na zavedenie tzv. trinástych a štrnástych platov, tak tomu hovorím ja. Oficiálny názov je strašne komplikovaný, ani si nespomeniem, ale možno vám to blikne v pamäti, keď poviem, že ide o preddovolenkový plat, predvianočný plat. Táto myšlienka prišla z dielne poslancov za SNS, pokiaľ som to stíhal sledovať. A pre väčšiu, lepšiu názornosť, o čo ide, si teraz dovolím vysvetliť cteným kolegyniam a kolegom, o čo tam vlastne kráča pri tých trinástych a štrnástych platoch. Trinásty a štrnásty plat sú nová možná forma odmeňovania zamestnancov, či podľa Zákonníka práce alebo aj podľa zákona 553 pre zamestnancov vo výkone práce vo verejnom záujme. Je to nová možnosť, ako vyplatiť zamestnancovi mzdu, resp. plat. Nie je to povinné pre zamestnávateľa, na rozdiel, povedzme, od príplatku za prácu v sobotu a v nedeľu. Je to dobrovoľná možnosť, ktorú môžu zamestnávatelia využiť, a motivovaní by mali byť a aj budú tým, že na rozdiel od inej formy vyplatenia mzdy tieto trináste a štrnáste platy majú určité daňové a odvodové zvýhodnenia. Konkrétne, preddovolenkový trinásty plat vyplatený v mesiaci jún 2018, čiže na budúci mesiac, je do výšky 500 eur oslobodený od zdravotných odvodov na strane zamestnanca aj zamestnávateľa a predvianočný štrnásty plat vyplatený v mesiaci december 2018 je do výšky 500 eur oslobodený od zdravotných odvodov na strane zamestnanca, zamestnávateľa a naviac je do výšky 500 eur oslobodený aj od dane z príjmov na strane zamestnanca. Čiže je to naozaj atraktívne. Zamestnávatelia budú motivovaní vyplácať tieto trináste, štrnáste platy pretože je tam nižšie odvodové zaťaženie. Tak isto zamestnanci to privítajú, pretože aj ich odvodové zaťaženie bude nižšie a pri štrnástom plate dokonca ušetria aj na dani. Čo je ale problém? Problém je, že pri schvaľovaní tohto návrhu ste vo vládnej koalícii uzatvorili kompromis s ministerstvom financií, a to, ten sa premietol do výsledného zákona tak, že podmienkou na tie oslobodenia pri trinástom plate je, že trinásty plat musí byť vyplatený vo výške priemerného mesačného zárobku zamestnanca a štrnásty plat musí byť tak isto vyplatený vo výške priemerného mesačného zárobku zamestnanca. A naviac je tam podmienka, že tie oslobodenia pri štrnástom plate budú účinné len vtedy, ak danému zamestnancovi bol v júni tohto roku vyplatený trinásty plat vo výške priemerného mesačného zárobku. Čiže konkrétne to zvýhodnenie pri štrnástom plate bude vlastne vtedy, ak sa zamestnancovi v tomto roku vyplatí kompletných štrnásť mesačných platov. V podstate v plnej výške. A to pre väčšinu zamestnávateľov, ktorí sa túto dobrú, ale zároveň zlú správu dozvedajú teraz, je jednoducho nesplniteľná požiadavka. Nehovoriac už o tom, aby sme nezabudli, že podmienkou na oslobodenie pri trinástom plate je to, že zamestnanec musí byť v pracovnom pomere dva roky najmenej u tohto zamestnávateľa a pri štrnástom plate musí byť v pracovnom pomere u zamestnávateľa najmenej štyri roky, čo už samo osebe dosť významne redukuje počet zamestnancov, ktorí túto výhodu môžu využiť. Ja nechcem sa chváliť, len konštatujem. V apríli a začiatkom mája som urobil asi 25 seminárov, na ktorých bolo vyše 2500 mzdových účtovníčok. Toto všetko som im vysvetľoval, ako to je v novele Zákonníka práce a bol som zvedavý na ich reakciu. Ako na to budú reagovať. Môžem vám úprimne povedať, že reakcia tých 2500 účtovníčok bola taká, že my to v tomto roku vyplácať zamestnancom nebudeme, pretože nie sme schopní za mesiac si veci zorganizovať tak, aby zamestnanec dostal v májovej výplate jeden priemerný zárobok naviac a ďalší potom pred Vianocami. Jednoducho drvivá väčšina zamestnávateľov toto urobiť v tomto roku nevie. Pokiaľ sa týka roka 2019, tak na to sa už zamestnávatelia vedia nachystať. Vedia zmeniť svoj systém odmeňovania, dať väčšiu sumu peňazí v podobe trinástych, štrnástych platov na úkor zvyšovania miezd zamestnancov, bežnej mesačnej mzdy, resp. mesačných alebo iných odmien. To si pripraviť ako-tak vedia, aj keď to bude jednoduché. Ale chcieť od nich, aby teraz v priebehu jedného mesiaca len tak kdesi zohnali jeden celý mesačný plat pre zamestnanca naviac, to je jednoducho nereálne, pre väčšinu zamestnávateľov. Netvrdím, že pre každého, ale pre drvivú väčšinu zamestnávateľov. A opakujem ešte raz, mám to potvrdené od 2500 firiem, že to takto bude, že to bude problém, skrátka, nevyužije sa to. Kolegovia za SNS, ak chcete mať dobrý pocit, že tento váš návrh padol na úrodnú pôdu a že firmy a zamestnanci z toho skutočne budú mať nejaký úžitok, treba sa zamyslieť nad tým, či je to takto dobré, či je to to, čo ste chceli, či nevyjdete vlastne v hanbe z celého tohto projektu 13., 14. platov. Ja viem, že rokovať s ministrom financií Kažimírom nie je jednoduché, ale keď sa chce, všeličo sa dá. Podstata, podstata toho nášho návrhu spočíva v tom, aby sa podmienka... (Prerušenie vystúpenia predsedajúcim.)